שיעור ההשתתפות הגבוה של בעלי החוב הפרטיים של יוון בהסדר עם המדינה ושיעור אינפלציה נמוך בסין העלו את בורסות אסיה. מדד הניקיי ביפן זינק ב-1.7% והגיע לשיא של שבעה חודשים - בסוף השבוע שבו יציינו שנה לאסון רעידת האדמה והצונמי שפקדו את המדינה; בורסת הונג קונג טיפסה ב-0.9%; שנחאי עלתה ב-0.8%; בורסת סידני נסגרה בעליות של0.9%; מדד MSCI אסיה פסיפיק עלה ב-1.3%.
ממשלת יוון פירסמה הבוקר כי שיעור השתתפות הנושים הפרטיים בהליך המרת האג"ח שבמסגרתו יספגו תספורת של 53.5% על החזקותיהם הוא 85.8%. הנתון גבוה יותר מציפיות הממשלה היוונית לשיעור ההשתתפות של 75%.
בסין פורסם היום מדד המחירים לצרכן לחודש פברואר, שעלה ב-3.2% לעומת פברואר 2011 - שיעור העלייה הנמוך ביותר זה 20 חודשים. שיעור האינפלציה הנמוך נותן לממשלת סין חופש פעולה להניע תהליכים שימריצו את הכלכלה. בנוסף, פורסם במדינה כי הייצור התעשייתי עלה ב-11.4% - השיעור הנמוך ביותר זה שנתיים ונמוך מתחזיות אנליסטים. כמו כן, קצב המכירות הקמעוניות בסין עלה ב-14.7% - נתון שמראה כי הפעילות בשוק הסיני עדיין ערה. מוקדם יותר השבוע הודיעה ממשלת סין כי היא מורידה את תחזית הצמיחה שלה ל-2012 בחצי אחוז.
המסחר באסיה מושפע גם מהאופטימיות ששוררת בוול סטריט, לאחר שנרשמו אתמול עליות של כ-1% במרבית המדדים. מספר תביעות האבטלה הראשונות בארה"ב גדל בשבוע שעבר ב-8,000 לרמה של 362 אלף, מסר אתמול משרד העבודה האמריקאי. תחזית הכלכלנים היתה ל-352 אלף תביעות. היום צפוי משרד העבודה לפרסם את דו"ח התעסוקה של חודש פברואר, ולפי התחזיות נוספו לשוק העבודה האמריקאי בחודש שעבר 210 אלף משרות, ושיעור האבטלה נותר ללא שינוי ברמה של 8.3% - שפל של שלוש שנים.